S-801/2016

Mál þetta, sem dómtekið var 21. nóvember sl., var höfðað með ákæru lögreglustjórans á höfuðborgarsvæðinu, dags. 25. október sl., á hendur:

„K-x-x J-x-x S-x-x, kt. 000000-0000,

[...], Reykjavík,

fyrir eftirtalin brot framin á árinu 2016:

I.

Þjófnaðir:

1. Laugardaginn 9. apríl í verslun vínbúðarinnar við Austurstræti 2a í Reykjavík, stolið áfengisflösku að verðmæti kr. 5.599.

(M. 007-2016-23508)

2. Laugardaginn 16. apríl í verslun vínbúðarinnar við Borgartún 26 í Reykjavík, stolið áfengisflösku að verðmæti kr. 5.990.

(M. 007-2016-26959)

3. Föstudaginn 22. apríl í verslun vínbúðarinnar við Skútuvog 2 í Reykjavík, stolið áfengisflösku að verðmæti kr. 5.990.

(M. 007-2016-26960)

4. Að morgni miðvikudagsins 22. júní farið inn um bakdyr að íbúð [...] í Reykjavík og stolið þaðan snjallsíma, kindle rafbók, veski, greiðslukortum og myndavél allt að óþekktu verðmæti.

(M. 007-2016-35908)

Teljast brot þessi varða við 1. mgr. 244. gr. almennra hegningarlaga nr. 19/1940.

II.

Fíkniefnalagabrot með því að hafa að kvöldi laugardagsins 2. júlí framan við [...] í Reykjavík haft í vörslum sínum 0,81 g af amfetamíni sem lögregla fann við leit á ákærða.

(M. 007-2016-38364)

Telst brot þetta varða við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar, og jafnframt að framangreind fíkniefni, samtals 0,81 g af amfetamíni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Fyrirkall var birt á lögheimili ákærða sem hafði að geyma viðvörun samkvæmt 1. mgr. 161. gr. laga um meðferð sakamála nr. 88/2008. Þrátt fyrir þetta sótti ákærði ekki þing og ekki var kunnugt um að hann væri forfallaður. Málið verður því dæmt á grundvelli framlagðra gagna og samkvæmt þeim hefur verið færð fram sönnun fyrir sekt ákærða. Hann verður því sakfelldur samkvæmt ákærunni, en brot hans eru þar rétt færð til refsiákvæðis.

Ákærði er fæddur árið [...]. Hann gekkst undir lögreglustjórasátt 20. maí sl. fyrir brot á lögum um ávana- og fíkniefni. Brot hans nú eru framin frá 9. apríl til 2. júlí sl. Þau brot sem tilgreind eru í 1.-3. tl. I. kafla ákæru voru framin áður en hann gekkst undir fyrrgreinda sátt og verður refsing fyrir þau ákveðin sem hegningarauki, sbr. 78. gr. almennra hegningarlaga. Hvað önnur brot ákærða varðar verður litið til 77. gr. laganna.

Við ákvörðun refsingar er til þess að líta að ákærði hefur ekki áður hlotið refsingu fyrir auðgunarbrot. Þá er hann ungur að árum. Hvað þýfið varðar var um smáræði að ræða samkvæmt 1.-3. tl. I. kafla ákæru. Á móti kemur að ákærði fór inn í íbúðarhús og stal ýmsum verðmætum en slíkt brot er litið alvarlegum augum. Þessir munir komust til skila þegar ákærði var handtekinn skömmu eftir innbrotið. Vísast í þessu sambandi til 3., 4. og 5. tl. 1. mgr. 70. gr. almennra hegningarlaga.

Refsing ákærða þykir hæfilega ákvörðuð fangelsi í 30 daga en rétt þykir að fresta fullnustu refsingarinnar skilorðsbundið eins og í dómsorði greinir. Engan sakarkostnað leiddi af máli þessu.

Ákærði sæti upptöku á 0,81 g af amfetamíni, sem lögreglan lagði hald á, sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

S-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, K-x-x J-x-x S-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði sæti upptöku á 0,81 g af amfetamíni.

S-kvk-nf H-kvk-nf (sign.)